Kyk: Ambulans-motorfietse ‘apartheid se skuld’ – ministerOos-Kaapse LUR vir gesondheid, Sindiswa Gomba. (Foto: Michael Pinyana) Die Oos-Kaapse LUR vir gesondheid het Donderdag apartheid die skuld gegee vir haar departement se erge tekortkominge en veral die omstrede motorfietsambulanse-sage. “Covid-19 het bepaalde gebreke in ons gesondheidstelsel ontbloot. Dié gebreke kan verbind word met die manier waarop apartheidsinfrastruktuur ontwerp is en veroorsaak dat ons mense steeds in kruiwaens na hospitale aangery moet word,” het Sindiswa Gomba in ŉ video wat die rondte doen op sosiale media gesê. Die video is glo opgeneem tydens ŉ virtuele ontmoeting van die parlementêre komitee van gesondheid. Die parlement eis antwoorde van Gomba oor die omstrede motorfietsambulanse wat in Junie in die Oos-Kaap bekendgestel is en na bewering R10 miljoen gekos het. Nou beweer Gomba as dit nie was vir rasse-segregasie tydens apartheid nie, sou dit nie nodig wees om voorheen benadeelde Suid-Afrikaners oor ver afstande na hospitale te vervoer nie. In reaksie hierop het die DA gevra dat Gomba onmiddellik uit haar amp onthef word. “Daar bestaan geen twyfel dat apartheid ŉ afskuwelike stelsel was wat Suid-Afrikaanse gemeenskappe met ontsettende uitdagings en ongelykhede gelaat het nie. Dit kan egter nie 26 jaar later steeds as verskoning gebruik word om die LUR en haar departement se hand in die ‘motorfietsskandaal’ te verbloem nie,” sê Lindy Wilson, die DA se adjunk-skaduminister vir gesondheid. Wilson wys daarop dat die motorfietsambulanse nie die Oos-Kaapse departement se eerste en enigste flater is nie. “Die hospitale in dié provinsie is so vuil is dat rotte vrylik rondhardloop en bloed en menslike uitwerpsel in die gange afloop. Ma’s en hul pasgebore babas sterf hier weens ŉ tekort aan personeel en pasiënte word aan hul eie lot oorgelaat.” (UPDATE) "I am not retracting it," – Eastern Cape MEC Sindiswa Gomba on her comments on apartheid and the R10m scooter project. https://t.co/ySTo8RyECq — Bulelani Phillip (@BulelaniPhillip) July 16, 2020